P6_TA(2006)0451

Σχέδιο γενικού προϋπολογισμού 2007 (Τμήμα ΙΙΙ)

Ψήφισμα του Ευρωπαϊκού Κοινοβουλίου σχετικά με το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 2007, Τμήμα ΙΙΙ — Επιτροπή (C6-0299/2006 — 2006/2018(BUD)), και τη διορθωτική επιστολή αριθ. 1/2007 (SEC(2006)0762) επί του σχεδίου γενικού προϋπολογισμού της Ευρωπαϊκής Ένωσης για το οικονομικό έτος 2007

Το Ευρωπαϊκό Κοινοβούλιο,

- έχοντας υπόψη το άρθρο 272 της Συνθήκης ΕΚ και το άρθρο 177 της Συνθήκης Ευρατόμ,

- έχοντας υπόψη την απόφαση 2000/597/ΕΚ, Ευρατόμ του Συμβουλίου, της 29ης Σεπτεμβρίου 2000, για το σύστημα των ιδίων πόρων των Ευρωπαϊκών Κοινοτήτων [1],

- έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [2],

- έχοντας υπόψη τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση [3],

- έχοντας υπόψη τη διοργανική συμφωνία της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού [4],

- έχοντας υπόψη το ψήφισμά του της 18ης Μαΐου 2006 σχετικά με την έκθεση της Επιτροπής για την Ετήσια Στρατηγική Πολιτικής (APS) [5],

- έχοντας υπόψη το προσχέδιο γενικού προϋπολογισμού της Ευρωπαϊκής Ένωσης για το οικονομικό έτος 2007, που υπέβαλε η Επιτροπή στις 3 Μαΐου 2006 (SEC(2006)0531),

- έχοντας υπόψη το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 2007, που κατάρτισε το Συμβούλιο στις 14 Ιουλίου 2006 (C6-0299/2006),

- έχοντας υπόψη τη διορθωτική επιστολή αριθ. 1/2007 (SEC(2006)0762) επί του σχεδίου γενικού προϋπολογισμού της Ευρωπαϊκής Ένωσης για το οικονομικό έτος 2007,

- έχοντας υπόψη την έκθεση της Επιτροπής Προϋπολογισμών της 11ης Ιουλίου 2006 σχετικά με την εντολή συνεννόησης για τη διαδικασία του σχεδίου προϋπολογισμού του 2007 για την πρώτη ανάγνωση του Συμβουλίου,

- έχοντας υπόψη το άρθρο 69 και το Παράρτημα IV του Κανονισμού του,

- έχοντας υπόψη την έκθεση της Επιτροπής Προϋπολογισμών και τις γνωμοδοτήσεις των άλλων αρμόδιων επιτροπών (A6-0358/2006),

Γενικές σκέψεις: ορισμός προτεραιοτήτων, αξιοποίηση των πόρων, προετοιμασία για την ανασκόπηση 2008/2009

1. υπενθυμίζει ότι οι πολιτικές προτεραιότητές του για τον προϋπολογισμό του 2007 ορίσθηκαν στο προαναφερθέν ψήφισμα της 18ης Μαΐου 2006 για την Ετήσια Στρατηγική Πολιτικής (APS)· σημειώνει ότι η παράγραφος 5 του ψηφίσματος αυτού όριζε τα τρία βασικά στοιχεία: τον ορισμό προτεραιοτήτων πολιτικής, την εξασφάλιση ποιοτικής αξιοποίησης των πόρων και την προετοιμασία για την ανασκόπηση 2008/2009 του πολυετούς δημοσιονομικού πλαισίου 2007-2013·

2. σημειώνει ότι αυτή η στρατηγική εφαρμόσθηκε στις προετοιμασίες της πρώτης ανάγνωσης του Κοινοβουλίου για τον προϋπολογισμό του 2007 με τον ορισμό προτεραιοτήτων πολιτικής στην παράγραφο 6 του ψηφίσματος APS και την επανάληψή τους στην παράγραφο 5 της προαναφερθείσας έκθεσης σχετικά με την εντολή συνεννόησης για τη διαδικασία του σχεδίου προϋπολογισμού του 2007 με το Συμβούλιο· σημειώνει ότι αυτές οι προτεραιότητες είχαν κεντρική σημασία για τις τροπολογίες του Κοινοβουλίου επί του προϋπολογισμού σε σχέση με τα προγράμματα προτεραιότητας·

3. παρατηρεί ότι αυτός είναι ο πρώτος προϋπολογισμός βάσει του νέου δημοσιονομικού πλαισίου, βάσεις νέας διοργανικής συμφωνίας — (ΔΣ) και με πολλά νέα πολυετή προγράμματα· παρατηρεί επιπλέον ότι η ιδανικότερη συνθήκη θα ήταν να εφαρμοσθεί νέος δημοσιονομικός κανονισμός για την εκτέλεση του προϋπολογισμού του 2007·

4. τονίζει ότι, σύμφωνα με την προσέγγιση κόστους-ωφελείας που εμφαίνεται στην παράγραφο 7 του ψηφίσματος APS, ξεκίνησε προσέγγιση ποιοτικής αξιοποίησης των πόρων χάρη στη διοργάνωση ακροάσεων για θέματα πολιτικής στην Επιτροπή Προϋπολογισμών και σε ενδελεχή ανάλυση ορισμένων πηγών πληροφόρησης σχετικά με την ποιότητα της δαπάνης των κονδυλίων της ΕΕ και την εκτέλεση του προϋπολογισμού· σημειώνει ότι οι τροπολογίες του προϋπολογισμού συντάχθηκαν, μεταξύ άλλων, βάσει των πληροφοριών που ελήφθησαν με τον τρόπο αυτό· επιδοκιμάζει το γεγονός ότι τόσο το Συμβούλιο όσο και η Επιτροπή και το Κοινοβούλιο συμμετείχαν στην τάση για αξιοποίηση των πόρων·

5. θεωρεί ότι το επίπεδο των συνολικών πιστώσεων που πρότεινε το Συμβούλιο στο σχέδιο προϋπολογισμού του είναι αρκετά χαμηλότερο από εκείνο που χρειάζεται η ΕΕ για να απαντήσει αποτελεσματικά στις προκλήσεις της παγκοσμιοποίησης με τις οποίες βρίσκεται αντιμέτωπη, το οποίο χρησιμεύει απλώς στο να προβληθεί η σπουδαιότητα της τρίτης πτυχής της στρατηγικής του Κοινοβουλίου, προετοιμάζοντας την ανασκόπηση του πολυετούς δημοσιονομικού πλαισίου που θα συμβάλει στο να επικεντρωθούν καλύτερα οι δαπάνες της ΕΕ στις προτεραιότητες πολιτικής· πιστεύει ότι επικεντρώνοντας τις αναλήψεις υποχρεώσεων σε προγράμματα προτεραιότητας και διασφαλίζοντας ότι οι πιστώσεις δαπανώνται όπως πρέπει, οι δαπάνες της ΕΕ θα υπηρετήσουν καλύτερα τα συμφέροντα των πολιτών·

6. αναμένει ότι όλα τα νέα στοιχεία και οι αναμορφώσεις που εισήχθησαν στη νέα ΔΣ της 17ης Μαΐου 2006 θα εφαρμοσθούν πλήρως στο πλαίσιο του προϋπολογισμού 2007 ώστε να υπάρξει ταχέως αποτέλεσμα επί της ποιοτικής εκτέλεσης του προϋπολογισμού και των διοργανικών σχέσεων·

Διατομεακάθέματα :

Επικέντρωση σε προτεραιότητες

7. Σύμφωνα με τις προτεραιότητες του Κοινοβουλίου, θεωρεί ότι οι δαπάνες της ΕΕ πρέπει να επικεντρωθούν σε τομείς προτεραιότητας και το ύψος τους να υπερβεί εκείνο που προτείνεται στο σχέδιο προϋπολογισμού του Συμβουλίου για ναεξασφαλισθεί αποτελεσματική προσφορά προγραμμάτων προτεραιότητας στους πολίτες· προτείνει, για τον λόγο αυτό, να αυξηθούν οι πληρωμές στον προϋπολογισμό του 2007 σε επίπεδο 1,04 % του ΑΕΕ της ΕΕ, με την αύξηση των πιστώσεων στις θέσεις του προϋπολογισμού που έχουν σχέση με τις πολιτικές προτεραιότητες του Κοινοβουλίου· σημειώνει ότι οι περισσότερες ειδικευμένες κοινοβουλευτικές επιτροπές πρότειναν να αποκατασταθούν τα ποσά του προσχεδίου προϋπολογισμού (ΠΣΠ), σύμφωνα με τις εν εξελίξει νομοθετικές διαδικασίες ή εκείνες που θα ξεκινήσουν το 2007·

Αντιμετώπιση των προκλήσεων της παγκοσμιοποίησης

8. πιστεύει ότι η Ευρωπαϊκή Ένωση πρέπει να εξετάσει ενεργά και να αντιμετωπίσει πιο αποτελεσματικά τις οικονομικές, πολιτικές, κοινωνικές, περιβαλλοντικές και αναπτυξιακές προκλήσεις που παρουσιάζει, μεταξύ άλλων, η εν εξελίξει διεργασία της παγκοσμιοποίησης· για τον λόγο αυτό καταθέτει τροπολογίες στον προϋπολογισμό του 2007 που αποσκοπούν στην τόνωση της ικανότητας της οικονομίας της ΕΕ να αντιμετωπίσει αυτές τις προκλήσεις κατά τρόπο πιο στρατηγικό και αυξάνοντας τα ποσά της βοήθειας για την ανάπτυξη που διατίθενται σε περιοχές όπως η Ασία, η Λατινική Αμερική και η Μεσόγειος·

Υλοποίηση της αξιοποίηση των πόρων

9. τονίζει την ανάγκη για βελτίωση της αξιοποίησης των πόρων στον προϋπολογισμό της ΕΕ· προτείνει τροπολογίες με σκοπό την εγγραφή στο αποθεματικό 30 % των πιστώσεων για αριθμό θέσεων του προϋπολογισμού έως ότου η Επιτροπή μπορέσει να διαβεβαιώσει το Κοινοβούλιο ότι τα χρήματα αυτά θα δαπανηθούν κατά τρόπο που θα εξασφαλίζει στον ευρωπαίο φορολογούμενο αξιοποίηση των πόρων·

10. υπενθυμίζει ότι αυτές οι θέσεις του προϋπολογισμού επελέγησαν βάση ενδελεχούς εξέτασης των ειδικών εκθέσεων του Ελεγκτικού Συνεδρίου, των Συγκεφαλαιωτικών Εκθέσεων σχετικά με τη διαχείριση των πιστώσεων εκ μέρους της Επιτροπής, του εγγράφου ενημέρωσης για τις προβλέψεις του προϋπολογισμού που συνέταξε η Επιτροπή και των αναλύσεων κόστους-ωφελείας που διεξήχθησαν κατόπιν αιτήσεως της Επιτροπής Προϋπολογισμών και λαμβάνοντας υπόψη τα δελτία δραστηριότητας που συντάσσουν οι υπηρεσίες της Επιτροπής·

11. επιδοκιμάζει ιδιαιτέρως την αίτηση για ακρόαση στα μέσα Νοεμβρίου με σκοπό να απαντήσει η Επιτροπή στις ανησυχίες που θίγονται στις τροπολογίες αυτές· προτρέπει τα μέλη των ειδικών επιτροπών του Κοινοβουλίου να συμμετάσχουν στην ακρόαση αυτή·

12. μειώνει κατά 10 % τις πιστώσεις για διοικητική διαχείριση που έχουν άμεση σχέση με προγράμματα επί διατομεακής βάσης· δεν βλέπει καμιά αντίφαση στο γεγονός ότι, για ορισμένες θέσεις του προϋπολογισμού, το Κοινοβούλιο αφενός εγγράφει ποσά στο αποθεματικό λόγω του ότι ανησυχεί ως ένα βαθμό για την ποιότητα της εκτέλεσης και αφετέρου αυξάνει τις πιστώσεις ανάλογα με τις πολιτικές προτεραιότητες· επαναλαμβάνει επ' αυτού ότι επιθυμεί να δει ποιοτική αξιοποίηση των πόρων σε όλους τους τομείς δαπανών της ΕΕ·

13. υπενθυμίζει τη σημασία που αποδίδει το Κοινοβούλιο στην επίτευξη θετικής δήλωσης αξιοπιστίας για πιστώσεις υπό επιμερισμένη διαχείριση· υπογραμμίζει την πρόθεσή του να διασφαλίσει ότι, σύμφωνα με τη ΔΣ της 17ης Μαΐου 2006, οι σχετικές εξελεγκτικές αρχές στα κράτη μέλη συντάσσουν αξιολόγηση όσον αφορά τη συμμόρφωση των συστημάτων διαχείρισης και ελέγχου με τους κανονισμούς της Κοινότητας· επαναλαμβάνει, συνεπώς, ότι τα κράτη μέλη υποβάλλουν ετήσια περίληψη στο κατάλληλο εθνικό επίπεδο των διαθέσιμων λογιστικών ελέγχων και δηλώσεων·

Πρότυπα έργα και προπαρασκευαστικές δράσεις

14. όσον αφορά τα πρότυπα έργα και τις προπαρασκευαστικές δράσεις, σημειώνει τα αυξημένα ανώτατα όρια για νέα έργα που ορίσθηκαν στη ΔΣ της 17ης Μαΐου 2006· προτείνει σειρά νέων έργων που εντάσσονται σε μεγάλο βαθμό στις προτεραιότητες που καθορίσθηκαν στην παράγραφο 6 του ψηφίσματος για την ετήσια στρατηγική πολιτικής (APS)·

Υπηρεσίες

15. για τους υπάρχοντες οργανισμούς προτείνει, ως γενική προσέγγιση με μικρό αριθμό επιμέρους εξαιρέσεων, να αποκατασταθούν οι πιστώσεις του ΠΣΠ αλλά οι πιστώσεις που αυξάνονται πάνω από ένα ποσό αναφοράς να εγγραφούν σε αποθεματικό εν αναμονή θετικής αξιολόγησης της επίδοσης της υπηρεσίας σε σχέση με το τελικό πρόγραμμα εργασίας της που θα περιλαμβάνει πλήρη κατάλογο καθηκόντων για το 2007 και τα νέα σχέδια της Επιτροπής για την πολιτική προσωπικού· όσον αφορά τους νέους οργανισμούς (Οργανισμός Χημικών Προϊόντων, Ινστιτούτο για την Ισότητα των Φύλων, Οργανισμός Θεμελιωδών Δικαιωμάτων), προτείνει, με σκοπό να διασφαλισθεί η εφαρμογή της παραγράφου 47 της ΔΣ της 17ης Μαΐου 2006, να διαγραφούν οι πιστώσεις που ενεγράφησαν στο σχέδιο προϋπολογισμού ιδιαίτερα με γνώμονα το γεγονός ότι δεν υπάρχει νομική βάση για τις υπηρεσίες αυτές· αναμένει από το Συμβούλιο να αποσαφηνίσει το ζήτημα των συνεισφορών των χωρών υποδοχής στις υπηρεσίες που έχουν ήδη εγκατασταθεί και να θεσπίσει δέσμη κοινών δεσμευτικών κανόνων·

Ειδική προσέγγιση κατάκατηγορία

Κατηγορία 1α — Ανταγωνιστικότητα για ανάπτυξη και απασχόληση

16. επιβεβαιώνει την πεποίθηση που εξέφρασε στο ψήφισμα για την APS, σύμφωνα με την οποία η γνώση, οι δεξιότητες, η έρευνα και ανάπτυξη, η καινοτομία, οι τεχνολογίες της κοινωνίας της πληροφορίας και μια αειφόρος πολιτική για τις μεταφορές και την ενέργεια αποτελούν τη βάση για μια υγιή σύγχρονη κοινωνία και έχουν θεμελιώδη σημασία για τη δημιουργία θέσεων εργασίας· για τον λόγο αυτό απέρριψε την προσέγγιση του Συμβουλίου περί μειώσεων σε ορισμένες κρίσιμης σημασίας θέσεις του προϋπολογισμού που αποσκοπούν στη βελτίωση της ανταγωνιστικότητας της οικονομίας της ΕΕ· αποφάσισε να αυξήσει τις πιστώσεις πληρωμών για προγράμματα προτεραιότητας που συνδέονται με τους στόχους της Λισαβόνας, όπως το πρόγραμμα ανταγωνιστικότητας και καινοτομίας και το έβδομο πρόγραμμα πλαίσιο για την έρευνα, την τεχνολογική ανάπτυξη και την επίδειξη·

17. εκφράζει τη δυσαρέσκειά του για το γεγονός ότι οι πιστώσεις για τα διευρωπαϊκά δίκτυα μεταφορών (ΔΔΜ) μειώθηκαν σημαντικά για το πολυετές δημοσιονομικό πλαίσιο 2007-2013 φθάνοντας σε χαμηλότερο από το αναμενόμενο επίπεδο· υπογραμμίζει ότι έχει σημασία να δηλώσει σαφώς η Επιτροπή τις προτεραιότητες που προτείνει για τις επενδύσεις στα ΔΔΜ· αναμένει τη σύναψη ικανοποιητικής συμφωνίας με το Συμβούλιο και την Επιτροπή σχετικά με κανονισμό για τη χορήγηση οικονομικής βοήθειας στον τομέα των διευρωπαϊκών δικτύων μεταφορών και για έργα προτεραιότητας στα οποία πρέπει να διατεθούν πιστώσεις·

18. είναι πεπεισμένο ότι η αύξηση της ανταγωνιστικότητας της ΕΕ αποτελεί θεμελιώδες στοιχείο της απάντησης της ΕΕ στις προκλήσεις της παγκοσμιοποίησης· επομένως θεωρεί ότι οι αυξήσεις των πιστώσεων στην κατηγορία 1α αποτελούν σαφή ένδειξη της κατεύθυνσης που πρέπει να πάρουν στο μέλλον οι δαπάνες της ΕΕ· υπενθυμίζει την ανάγκη για τη δέουσα δημόσια χρηματοδότηση για τη δημιουργία του αναμενόμενου πολλαπλασιαστικού αποτελέσματος από τη συγχρηματοδότηση της Ευρωπαϊκής Τράπεζας Επενδύσεων· αναμένει με ανυπομονησία τις προτάσεις της Επιτροπής και του Συμβουλίου επί του θέματος αυτού· τονίζει ότι μια αύξηση μακροπρόθεσμα του εγγεγραμμένου κεφαλαίου θα ήταν επιθυμητή για το Ευρωπαϊκό Ταμείο Επενδύσεων, τόσο για να συνοδεύσει τις νέες αποστολές (περιλαμβανομένου του CIP) το 2007 όσο και για να χρηματοδοτηθούν οι νέες δράσεις έργων μεταφοράς τεχνολογίας, σύμφωνα με τις επιθυμίες του Κοινοβουλίου, του Συμβουλίου ή της Επιτροπής·

19. τονίζει την εξαιρετική τεχνολογική και οικονομική σημασία του προγράμματος Galileo· υπενθυμίζει ότι, εάν ληφθεί υπόψη το χρονικό διάστημα στο σύνολό του, το πρόγραμμα αυτό υποχρηματοδοτείται στο νέο πολυετές δημοσιονομικό πλαίσιο και ζητεί από την Επιτροπή να αναζητήσει εγκαίρως εφικτή και μόνιμη λύση για να εξασφαλισθεί η επιτυχία αυτού του προγράμματος·

Κατηγορία 1β — Συνοχή για ανάπτυξη και απασχόληση

20. σημειώνει ότι οι πιστώσεις για τα διαρθρωτικά ταμεία και το ταμείο συνοχής είναι σημαντικά χαμηλότερες για το πολυετές δημοσιονομικό πλαίσιο 2007-2013 σε σύγκριση με τις αναμενόμενες, εν πολλοίς ως αποτέλεσμα των συμπερασμάτων του Ευρωπαϊκού Συμβουλίου του Δεκεμβρίου 2005· θεωρεί επομένως ότι οι πιστώσεις του ΠΣΠ πρέπει να αποκατασταθούν· υπογραμμίζει ότι έχει σημασία να καταρτισθούν και να εγκριθούν το ταχύτερο δυνατόν εθνικά προγράμματα τώρα που εγκρίθηκε η νέα ΔΣ· αποφάσισε να αυξήσει τις πιστώσεις πληρωμών για θέσεις του προϋπολογισμού που συνδέονται με τη συνοχή σύμφωνα με τις προτεραιότητες πολιτικής που έχει ορίσει·

21. καλεί την Επιτροπή να παρουσιάσει τα αναγκαία κείμενα και να κινήσει το συντομότερο δυνατό διαδικασίες ώστε να καταστεί δυνατή η διάθεση πόρων για το Διεθνές Ταμείο για την Ιρλανδία κατά τη διάρκεια του οικονομικού έτους 2007· ζητεί επιπλέον από την Επιτροπή να αποσαφηνίσει τη νομική βάση για το πρόγραμμα Peace·

Κατηγορία 2 — Προστασία και διαχείριση των φυσικών πόρων

22. σημειώνει ότι το 2007 θα είναι το πρώτο έτος πλήρους εκτέλεσης της πλέον πρόσφατης μεταρρύθμισης της Κοινής Γεωργικής Πολιτικής· εκφράζει την απογοήτευσή του για το γεγονός ότι το Συμβούλιο, σε μια καθαρά λογιστική βάση και χωρίς να λάβει υπόψη του τις προτεραιότητες που καθόρισε το Κοινοβούλιο, εφάρμοσε μια γραμμική και δραστική περικοπή των δαπανών για την αγορά, ύψους 525 εκατ. ευρώ· ζητεί επομένως να αποκατασταθούν τα ποσά του ΠΣΠ·

23. εκφράζει την απογοήτευσή του για το γεγονός ότι, παρά τις μείζονες ανάγκες για αναδιάρθρωση, εκσυγχρονισμό και διαφοροποίηση της αγροτικής οικονομίας της Ευρώπης, οι πόροι που διατίθενται για την αγροτική ανάπτυξη σημείωσαν πτώση σε πραγματικές τιμές· θεωρεί ότι η προαιρετική μεταφορά πιστώσεων από την άμεση στήριξη της γεωργίας ("τρίτος πυλώνας" της ΚΓΠ) στην αγροτική ανάπτυξη δεν είναι το κατάλληλο μέσο για τη διόρθωση αυτής της κατάστασης· εκφράζει επ' αυτού μεγάλες επιφυλάξεις σχετικά με την τρέχουσα πρόταση της Επιτροπής όσον αφορά την προαιρετική διαφοροποίηση έως 20 % της άμεσης αγροτικής στήριξης στην αγροτική ανάπτυξη· ζητεί από την Επιτροπή να διενεργήσει αξιολόγηση αντικτύπου σύμφωνα με τη διοργανική συμφωνία της 16ης Δεκεμβρίου 2003 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη βελτίωση της νομοθεσίας [6], και με βάση αυτή να υποβάλει αναθεωρημένη πρόταση για την προαιρετική διαφοροποίηση·

24. ζητεί από την Επιτροπή, ελλείψει συμφωνίας μεταξύ των συννομοθετών για το LIFE +, να συμπεριλάβει σε διορθωτική επιστολή τις απαραίτητες τροποποιήσεις ώστε να καταστεί δυνατή η προσωρινή χρηματοδότηση δραστηριοτήτων που συμβάλλουν στο προπαρασκευαστικό έργο και στη συνέχεια των περιβαλλοντικών προγραμμάτων·

Κατηγορία 3α — Ελευθερία, ασφάλεια και δικαιοσύνη

25. επισημαίνει ότι ο τομέας της ελευθερίας, της δικαιοσύνης και της ασφάλειας, ιδιαίτερα η προώθηση των θεμελιωδών δικαιωμάτων, η χάραξη κοινής πολιτικής για το άσυλο και τη μετανάστευση και η καταπολέμηση της τρομοκρατίας και του οργανωμένου εγκλήματος, αποτελεί μία από τις βασικές προτεραιότητες της Ένωσης· είναι αποφασισμένο επομένως να αυξήσει τους πόρους που διατίθενται στον τομέα αυτό, ιδιαίτερα στην Eurojust, το μοναδικό φορέα για δικαστική συνεργασία μεταξύ των κρατών μελών στον τομέα του ποινικού δικαίου, η συνεχώς αυξανόμενη αποτελεσματικότητα του οποίου πρέπει να ενισχυθεί περαιτέρω·

26. θεωρεί ότι η ολοκληρωμένη διαχείριση των εξωτερικών συνόρων της Ένωσης είναι ένας από τους στόχους που απαιτούν επί του παρόντος επείγουσα και μεγαλύτερη στήριξη υποστηρίζει αναλόγως την αύξηση των πόρων που διατίθενται στο Ταμείο Εξωτερικών Συνόρων· αυξάνει τις πιστώσεις που διατίθενται στον Οργανισμό Εξωτερικών Συνόρων υπενθυμίζει το αίτημα που επανειλημμένως εξέφρασε να ενταχθεί η Europol σε κοινοτικό επίπεδο τόσο για να αυξηθεί η αποτελεσματικότητά της όσο και για να ενισχυθεί ο δημοκρατικός και δικαστικός έλεγχος στον οποίο πρέπει να υπόκειται·

Κατηγορία 3β — Ιθαγένεια

27. υπενθυμίζει τη σπουδαιότητα της αρχής της επικουρικότητας στους τομείς του πολιτισμού, της παιδείας, της κατάρτισης και της νεολαίας, και πιστεύει ότι ο σεβασμός της πολυφωνίας αποτελεί πρωταρχική προϋπόθεση για μια αποτελεσματική πολιτική στον τομέα της επικοινωνίας για να προσεγγίσει η ΕΕ τους πολίτες· θεωρεί ότι μπορεί να γίνει καλύτερη χρήση των νέων μέσων επικοινωνίας για να έλθουν σε επαφή οι ευρωπαίοι αρμόδιοι για χάραξη πολιτικής όλων των πολιτικών πεποιθήσεων με σκοπό να μοιρασθούν τις ιδέες τους· ζητεί επιμόνως από την Επιτροπή να διευκρινίσει τις επιπτώσεις στον προϋπολογισμό και τις δράσεις που πρέπει να αναληφθούν στο πλαίσιο του Σχεδίου Δ για δημοκρατία, διάλογο και δημόσια συζήτηση· ζητεί από την Επιτροπή να δημοσιεύσει στο Διαδίκτυο λεπτομερή στοιχεία για τη διάθεση των επιχορηγήσεων (ποσά και παραλήπτες) για όλες τις δράσεις·

Κατηγορία 4 — Η ΕΕ ως παγκόσμιος εταίρος

28. πιστεύει ότι η ΕΕ μπορεί και πρέπει να ασχοληθεί με ταχύτερο ρυθμό και στρατηγικότερο τρόπο με τη διεργασία της παγκοσμιοποίησης· προτείνει την επαναφορά των ποσών του ΠΣΠ σε ορισμένες θέσεις και αυξάνει τις πιστώσεις πληρωμών και υποχρεώσεων σε σχέση με το ΠΣΠ σε άλλους τομείς με σκοπό να τονώσει τις δραστηριότητες της ΕΕ μέσω κοινοτικών προγραμμάτων στους τομείς εξωτερικής πολιτικής, αναπτυξιακής και ανθρωπιστικής βοήθειας, και εμπορικών και επιστημονικών ανταλλαγών με τις βασικές αναδυόμενες χώρες όπως η Κίνα και η Ινδία·

29. σημειώνει ότι το νέο νομικό πλαίσιο των εξωτερικών δράσεων της ΕΕ συνεπάγεται επίσης νέα δομή του προϋπολογισμού· επιδοκιμάζει γενικώς την απλοποίηση των μέσων και τη νέα ονοματολογία του προϋπολογισμού που προτείνεται παράλληλα με αυτήν· επιδοκιμάζει επίσης την υποβολή χωριστού μέσου για τα ανθρώπινα δικαιώματα και τη δημοκρατία, που απαιτεί τροποποίηση της ονοματολογίας του ΠΣΠ· δεν μπορεί, πάντως, να δεχθεί ότι ορισμένες από τις προτεινόμενες αλλαγές μειώνουν τη διαφάνεια είτε για τομείς είτε/και για περιοχές είτε για χώρες· έχει εισαγάγει τις απαραίτητες τροποποιήσεις ως προς αυτό· ζητεί από την Επιτροπή να παράσχει επίσης ανάλυση ανά δραστηριότητα και ανά χώρα που βρίσκεται σε προενταξιακό στάδιο και, χάριν διαφάνειας, αντίστοιχη ονοματολογία σε όλα τα αντίστοιχα κονδύλια του προϋπολογισμού· καλεί περαιτέρω την Επιτροπή να παρέχει σε τακτική βάση έκθεση παρακολούθησης προς την αρμόδια για τον προϋπολογισμό αρχή σχετικά με την πρόοδο των δύο νέων κρατών μελών καθώς και των χωρών που βρίσκονται σε προενταξιακό στάδιο·

30. ανησυχεί για το γεγονός ότι η επέκταση των δραστηριοτήτων στον τομέα της Κοινής Εξωτερικής Πολιτικής και της Πολιτικής Ασφάλειας δεν συνοδεύτηκε από αύξηση της υποχρέωσης απόδοσης λογαριασμού σε δημοκρατικά εκλεγμένο όργανο και κοινοβουλευτικό έλεγχο· προτείνει τροπολογίες επί του προϋπολογισμού για να προωθηθεί μεγαλύτερος βαθμός διαφάνειας και συνεργασίας στον τομέα αυτό·

Κατηγορία 5 — Διοίκηση

31. είναι κατηγορηματικά αντίθετο στην προσέγγιση που υιοθέτησε το Συμβούλιο στα σχέδια δηλώσεων που επισυνάπτονται στο σχέδιο προϋπολογισμού σχετικά με τις διοικητικές πιστώσεις, η οποία υποστηρίζει την περικοπή 200 θέσεων στα θεσμικά όργανα της ΕΕ, κυρίως στην Επιτροπή, το 2008, και άλλων 500 θέσεων μεταξύ 2008 και 2010·

32. αποφασίζει να επαναφέρει τα ποσά που περιέκοψε το Συμβούλιο για τις διοικητικές δαπάνες της Επιτροπής, περιλαμβανομένου του οργανογράμματος, προκειμένου να επιτραπεί η λειτουργία της· εγγράφει ωστόσο 50 εκατ. ευρώ στο αποθεματικό με τους ακόλουθους τέσσερις όρους:

- δέσμευση για τη διενέργεια screening πριν από τις 30 Απριλίου 2007 που θα παρέχει μεσοπρόθεσμη αξιολόγηση όσον αφορά τις ανάγκες της σε προσωπικό και λεπτομερή έκθεση σχετικά με τη στελέχωση των υπηρεσιών υποστήριξης και συντονισμού της Επιτροπής, που θα καλύπτει όλους τους τόπους εργασίας·

- δέσμευση για τη θέσπιση βελτιωμένης διαδικασίας σύμφωνα με τη συμφωνία πλαίσιο —ώστε να περιληφθούν οι νομοθετικές και δημοσιονομικές προτεραιότητες του Κοινοβουλίου στο νομοθετικό πρόγραμμα και πρόγραμμα εργασίας της— που θα επιτρέψει την υποβολή του προγράμματος εργασίας της Ένωσης ενώπιον του Κοινοβουλίου το Φεβρουάριο 2007·

- συμφωνία για κοινό πρόγραμμα απλούστευσης του κανονιστικού περιβάλλοντος της Ένωσης·

- δέσμευση για την υποβολή κατάστασης πραγμάτων της αναθεώρησης όλων των εκκρεμών προτάσεων κανονισμού, συμπεριλαμβανομένης έκθεσης σχετικά με τις δραστηριότητες της Επιτροπής για τη βελτίωση της μεταφοράς της νομοθεσίας της ΕΕ στην εθνική νομοθεσία, προκειμένου να διασφαλιστεί ότι πληρούνται τα κριτήρια ενίσχυσης της ανταγωνιστικότητας·

33. είναι της γνώμης ότι η υπηρεσία επιλογής του προσωπικού των Ευρωπαϊκών Κοινοτήτων (EPSO) πρέπει να επιφέρει ριζικές αλλαγές στις μεθόδους λειτουργίας της προκειμένου να παρέχει ταχύτερα στα όργανα μεγαλύτερο αριθμό υποψηφίων που ανταποκρίνονται περισσότερο στις ανάγκες των οργάνων·

*

* *

34. λαμβάνει υπό σημείωση τις γνωμοδοτήσεις των ειδικευμένων επιτροπών που επισυνάπτονται στην έκθεση Α6-0358/2006·

35. αναθέτει στον Πρόεδρό του να διαβιβάσει το παρόν ψήφισμα, μαζί με τις τροπολογίες και τις προταθείσες τροποποιήσεις στο Τμήμα ΙΙΙ του σχεδίου γενικού προϋπολογισμού, στο Συμβούλιο, την Επιτροπή και τα λοιπά ενδιαφερόμενα θεσμικά και άλλα όργανα.

[1] ΕΕ L 253 της 7.10.2000, σ. 42.

[2] ΕΕ L 248 της 16.9.2002, σ. 1.

[3] ΕΕ C 139 της 14.6.2006, σ. 1.

[4] ΕΕ C 172 της 18.6.1999, σ. 1. Συμφωνία όπως τροποποιήθηκε τελευταία με την απόφαση 2005/708/ΕΚ του Ευρωπαϊκού Κοινοβουλίου και του Συμβουλίου (ΕΕ L 269 της 14.10.2005, σ. 24).

[5] Κείμενα που εγκρίθηκαν, P6_TA(2006)0221.

[6] ΕΕ C 321 της 31.12.2003, σ. 1.

--------------------------------------------------